钦定古今图书集成/明伦汇编/闺媛典/第106卷 > 皇清十二 > 莫矜妻李子秀
## 钦定古今图书集成/明伦汇编/闺媛典/第106卷 > 皇清十二 > 莫矜妻李子秀

按《连州志》：“李子秀，贡士李绍英女，孝廉莫矜妻。顺治丁亥，避乱浛光。麻埠围时，土寇肆行劫掠，凡遇故家，俱勒助饷。矜以宦门子，贼疑有厚资，逼其乡人悬缒出，矜暨其子松龄、宏龄挟之俱去，贼稍引退，围中避难妇女相率逃徙他卿因拉李氏与俱，李泣曰：‘夫与子俱已被掳，生死未卜，吾苟活何为，必见夫一面，与同死也’。” 乃亲诣贼所，见夫维系，指贼大骂，罹其锋。贼众有义之者，曰：“此烈妇也。” 为之具棺殓葬，夫与子俱获释。